(1863) XXVII .In Gratiaens tiden gevielt aldus , Dat van Rome voer Maximus , Ende was van Constantijns geslachte , Ende voer in Bertaengen met machte , Daer hi ontboden was aldus ; Want die coninc Octavius Van Bertaengen , dat hiet dat grote , Om dat hem rieden die ghenote , Ende dat hi was sonder sone , Haddene ontboden omme tghone , Dat hi hem wilde in sijn leven Siere eneghere dochter gheven , Ende alt conincrike daer mede Naer sine doot in goeden vrede .Dus wart geent huwelijc gedaen , Ende Octavius staerf saen , Ende Maximus die ghewan An hem die Bertaensche man , Ende sette doe sine vaert Ten rike van Rome waert , Dat hijt afwonne Gratiane Ende sinen broeder Valentiniane .